RO Jurnalul Ofícial al Uniunii Europene 162

32004R0827



JURNALUL OFÍCIAL AL UNIUNII EUROPENE

REGULAMENTUL (CE) NR. 827/2004 AL CONSILIULUI

din 26 aprilie 2004

de interzicere a importurilor de ton obez din Atlantic (Thunnus obesus) originar din Bolivia, Cambodgia, Georgia, Guineea Ecuatorială și Sierra Leone și de abrogare a Regulamentului (CE) nr. 1036/2001

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 133,

având în vedere propunerea Comisiei,

întrucât:

(1) Resursele halieutice, care sunt resurse naturale epuizabile, ar trebui protejate, atât pe planul echilibrelor biologice, cât și dintr-o perspectivă de siguranță alimentară globală.

(2) Comisia internațională pentru conservarea tonului de Atlantic (CICTA), la care Comunitatea Europeană este parte contractantă, adoptă în 1998 rezoluția 98-18 privind capturarea ilicită, nedeclarată și nereglementată a tonului de către pescadoare mari în zona convenției.

(3) Stocurile în cauză pot fi gestionate eficient de părțile contractante ale CICTA, ai căror pescari sunt obligați să-și reducă capturile de ton, numai în cazul în care toate părțile necontractante care pescuiesc ton obez din Atlantic cooperează cu CICTA și respectă măsurile de conservare și de gestionare stabilite.

(4) CICTA a desemnat Belize, Bolivia, Cambodgia, Georgia, Guineea Ecuatorială, Honduras, Saint Vincent și Grenadine și Sierra Leone ca țări ale căror nave pescuiesc ton obez de Atlantic într-un mod care aduce atingere eficienței măsurilor luate de această organizație pentru conservarea speciei în cauză și și-a susținut constatarea cu date privind capturarea, comercializarea și activitatea navelor.

(5) Importurile de ton obez de Atlantic originar din Belize, Cambodgia, Guineea Ecuatorială, Saint Vincent și Grenadine și Honduras sunt în prezent interzise de Regulamentul (CE) nr. 1036/2001 al Consiliului din 22 mai 2001 de interzicere a importului de ton obez de Atlantic (Thunnus obesus) originar din Belize, Cambodgia, Guineea Ecuatorială, Saint Vincent și Grenadine și Honduras (1).

(6) CICTA a remarcat consolidarea cooperării cu Honduras pentru conservarea tonului obez de Atlantic. La reuniunea sa anuală din 2002 a recomandat ridicarea interdicției importurilor de produse din ton obez de Atlantic, sub orice formă, impusă de părțile contractante Hondurasului.

(7) CICTA a remarcat progresul cooperării cu Belize și Saint Vincent și Grenadine pentru conservarea speciei de ton obez de Atlantic. La reuniunea sa anuală din 2003 aceasta a decis ridicarea celor două interdicții ale importurilor de produse din ton obez de Atlantic originare din aceste două țări, sub orice formă, de la 1 ianuarie 2004.

(8) Demersurile întreprinse de CICTA pe lângă Bolivia, Cambodgia, Georgia, Guineea Ecuatorială și Sierra Leone pentru a le încuraja să respecte măsurile de conservare și de gestionare a tonului obez de Atlantic au rămas fără rezultat.

(9) CICTA a recomandat părților contractante să ia măsurile corespunzătoare pentru a interzice importul produselor din ton obez de Atlantic sub orice formă, originare din Bolivia, Sierra Leone și Georgia și să continue interzicerea importului de produse din ton obez de Atlantic sub orice formă, originare din Cambodgia și din Guineea Ecuatorială. Aceste măsuri vor fi înlăturate imediat ce se va stabili că activitățile de pescuit din aceste țări au fost aliniate la măsurile luate de CICTA. Prin urmare, este necesar ca aceste măsuri să fie puse în aplicare de către Comunitate, care are competență exclusivă în domeniu. Cu toate acestea, luând în considerare termenele de notificare prevăzute de CICTA, interzicerea importurilor acestor produse originare din Georgia nu ar trebui să intre în vigoare până la 1 iulie 2004.

(10) Aceste măsuri sunt compatibile cu angajamentele contractate de Comunitatea europeană în temeiul altor acorduri internaționale.

(11) Din motive de transparență, este necesar să se abroge Regulamentul (CE) nr. 1036/2001 și să se înlocuiască cu prezentul regulament,

ADOPTĂ PREZENTUL REGULAMENT:

Articolul 1

În sensul prezentului regulament, prin „import” se înțeleg procedurile vamale prevăzute la articolul 4 alineatul (15) literele (a) și (b) și la alineatul (16) literele (a)-(f) din Regulamentul (CEE) nr. 2913/92 al Consiliului din 12 octombrie 1992 de stabilire a Codului Vamal Comunitar (2).

Articolul 2

(1) Este interzis importul în Comunitate de ton obez de Atlantic (Thunnus obesus), originar din Bolivia, Cambodgia, Guineea Ecuatorială și Sierra Leone și care intră sub incidența codurilor NC ex 0301 99 90, 0302 34 00, ex 0302 70 00, 0303 44 00, ex 0303 80 00, ex 0304 10 38, ex 0304 10 98, ex 0304 20 45, ex 0304 90 97, ex 0305 10 00, ex 0305 20 00, ex 0305 30 90, ex 0305 49 80, ex 0305 59 80 și ex 0305 69 80.

(2) Este interzis importul oricărui produs prelucrat obținut pe bază de ton obez de Atlantic, prevăzut la alineatul (1) și care intră sub incidența codurilor ex 1604 14 11, ex 1604 14 16 și ex 1604 14 18 și ex 1604 20 70.

(3) Este interzis importul în Comunitate de ton obez de Atlantic (Thunnus obesus) originar din Georgia și care intră sub incidența codurilor NC ex 0301 99 90, 0302 34 00, 0303 44 00, ex 0304 10 38, ex 0304 10 98, ex 0304 20 45, ex 0304 90 97, ex 0305 20 00, ex 0305 30 90, ex 0305 49 80, ex 0305 59 80 și ex 0305 69 80.

(4) Este interzis importul oricărui produs prelucrat obținut pe bază de ton obez de Atlantic, prevăzut la alineatul (3) și care intră sub incidența codurilor ex 1604 14 11, ex 1604 14 16 și ex 1604 14 18 și ex 1604 20 70.

Articolul 3

Prezentul regulament nu se aplică în cazul cantităților de produse prevăzute la articolul 2 și originare din Bolivia, Georgia și Sierra Leone pentru care se poate dovedi, într-un mod considerat satisfăcător de către autoritățile naționale competente, că acestea erau în drum spre teritoriul Comunității la data intrării în vigoare a acestuia, cu condiția ca importul cantităților menționate să se efectueze cel târziu la 14 zile de la data respectivă.

Articolul 4

(1) Regulamentul (CE) nr. 1036/2001 se abrogă.

(2) Trimiterile la regulamentul abrogat se interpretează ca trimiteri la prezentul regulament.

Articolul 5

Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.

Articolul 2 alineatele (3) și (4) se aplică de la 1 iulie 2004.

Prezentul regulament este obligatoriu în toate elementele sale și se aplică direct în toate statele membre. Adoptat la Luxemburg, 26 aprilie 2004. Pentru Consiliu Președintele B. COWEN

(1) JO L 145, 31.5.2001, p. 10.

(2) JO L 302, 19.10.1992, p. 1. Regulament astfel cum a fost modificat ultima dată prin Regulamentul (CE) nr. 60/2004 al Comisiei (JO L 9, 15.1.2004, p. 8).